P r e d k l a d a c i a    s p r á v a

Materiál sa predkladá na rokovanie vlády ako iniciatívny. Má informatívny charakter a z tohto dôvodu nebol predložený na medzirezortné pripomienkové konanie. 

Predseda vlády SR Robert Fico uskutočnil dňa 12. 6. 2007 pracovnú návštevu Spojeného kráľovstva Veľkej Británie a Severného Írska (UK). Rokoval s predsedom vlády UK T. Blairom, na pozvanie prezidenta Európskej banky pre obnovu a rozvoj (EBRD) J. Lemmiera absolvoval s predstaviteľmi banky pracovný obed, v rámci návštevy University College of London diskutoval s vedeckými pracovníkmi Školy slovanských a východoeurópskych štúdií a za účasti posledných dvoch slovenských legionárov 2. svetovej vojny žijúcich v Spojenom kráľovstve položil veniec pri pamätníku bitky o Britániu. Taktiež poskytol rozhovor pre denník Financial Times a krajanský mesačník ECHO. Predsedu vlády SR sprevádzal na pracovnej ceste minister zahraničných vecí SR Ján Kubiš.

Predmetom rozhovoru premiérov boli bilaterálne otázky, aktuálne európske otázky s osobitným dôrazom na diskusiu o Zmluve o ústave pre Európu pred nadchádzajúcim summitom EÚ a niektoré medzinárodno-politické otázky (predovšetkým Kosovo). Hlavná časť diskusie počas pracovného obeda s predstaviteľmi EBRD bola zameraná na možné aktivity banky smerom k SR v najbližšom období. Rozhovory na University College of London sa týkali problematiky vzdelávania, vedy a výskumu v kontexte globalizovanej ekonomiky, ako aj širokého spektra otázok súčasnej politickej a ekonomickej situácie v SR.